מספר פנימי: 2023360

הכנסת העשרים

**יוזמת:**  **חברת הכנסת** **אורלי לוי אבקסיס**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4775/20

הצעת חוק העונשין (תיקון – חשיפה מרצון של נפגעות ונפגעי תקיפה מינית), התשע"ח–2017

|  |  |  |
| --- | --- | --- |
| תיקון סעיף 352  | 1. | בחוק העונשין, התשל"ז–1977[[1]](#footnote-2), בסעיף 352(ב) –  |
|  |  | (1) המילים "בפני בית המשפט" – יימחקו; |
|  |  | (2) בסופו יבוא "ואולם, הסכמה שבאה בעקבות פניות חוזרות ונשנות תוך הטרדת נפגע העבירה, לא תיחשב כהסכמה".  |

דברי הסבר

סעיף 352 לחוק העונשין, התשל"ז–1977 קובע כי: "המפרסם ברבים שמו של אדם או של כל דבר שיש בו כדי לזהות אדם כמי שנפגע בעבירה או כמי שהתלונן כי הוא נפגע בעבירה לפי סימן זה, בין על ידי כלל הציבור ובין על ידי סביבתו הקרובה, או לרמוז על זיהויו כאמור, בין באמצעות פרסום של קולו, דמותו, כולה או חלקה, סביבתו או דמויות הקרובות לו, ובין בדרך אחרת, דינו – מאסר שנה". לצד זאת, בסעיף קטן (ב) נקבע כי יינתן פטור מאחריות פלילית "אם האדם ששמו או זהותו פורסמו כאמור נתן את הסכמתו לפרסום, בפני בית משפט".

בעקבות סעיף זה, המערב את בית המשפט בהליך הפרסום, חוות נפגעות עבירות מין תחושות של השתקה ובושה.

נפגעות עבירה חוששות פעמים רבות מפרסום שמן בתקשורת מסיבות שונות, בהן, החשש מאות קלון חברתי להן ולמשפחתן, החשש מפירוק המשפחה במקרים של פגיעה מינית בתוך המשפחה, היעדר ההזדהות עמן, או תחושות אשם הנגרמות עקב התופעה השלילית של האשמת הקורבן. לעומתן, נפגעות עבירה אחרות רואות בפרסום שמן בתקשורת וחשיפתן צעד נוסף למיגור פגיעות מיניות. הן רואות בחשיפה כמקור לשחרור החוויות שנצרו בתוכן, וכמעין שליחות להגנה על אלה שנמצאות במצב דומה אך אינן מתלוננות בשל הסיבות שצוינו.

החקיקה הקיימת מכבידה על פרסום שמן של נפגעות עבירה מינית וממשיכה את מעגל השליטה שאותו משוועות נפגעות עבירות המין לפרוץ. יש להניח שמנגנון מסורבל המטיל חיסיון אוטומטי על זהות הנפגע, מבלי להקשיב לרצונו, עושה עם הנפגע עוול נוסף שכן הוא מאשש את בושתו ומעצים את תחושת חוסר הישע אותה הוא חווה.

הצעת החוק נועדה להקל על הנפגעת במובן זה שאישורה או סירובה של נפגעת עבירת מין לפרסם את שמה ודמותה בתקשורת יהיה הגורם הבלעדי שיקבע האם הפרסום יותר או ייאסר, מבלי שתידרש לפנות לבית המשפט בעניין.

במקביל, כדי שגורמי תקשורת לא ינצלו את מצבן של הנפגעות, מוצע לקבוע כי הסכמה שבאה בעקבות פניות חוזרות ונשנות תוך הטרדת נפגע העבירה, לא תיחשב כהסכמה, וכך יהיה ניתן להבטיח כי ההסכמה אכן ניתנה מרצונה החופשי של הנפגעת.

הצעת חוק בנושא דומה הונחה על שולחן הכנסת העשרים על ידי חברת הכנסת עליזה לביא וקבוצת חברי הכנסת (פ/3849/20; הוסרה מסדר היום ביום כ"ו בחשון התשע"ח (15 לנובמבר 2017)). הצעת חוק זהה הונחה על שולחן הכנסת העשרים על ידי חברת הכנסת אורלי לוי אבקסיס וקבוצת חברי הכנסת (פ/3848/20; הוסרה מסדר היום ביום כ"ו בחשון התשע"ח (15 לנובמבר 2017)).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט' בכסלו התשע"ח – 27.11.17

1. ס"ח התשל"ז, עמ' 226. [↑](#footnote-ref-2)